text: [{"text_idx": "#000004", "text": "Madrame a Butangi bwa Bible"}, {"text_idx": "#000007", "text": "Yesu ne bandi bana ba bwanga abataluka mu Yelusalema pa kupwa kusoba masobo a Pashika ku muketeko wa 30 Yesu ke mwiye. Ino kebayukile shi basa kujokela kwabo ku Ngadilea. Abaenda ku ntanda ya Yudea, kwine kobabatyija bantu bavule. Yoano Mubatyiji nandi wingilanga uno mwingilo ke padi kintu kya mwaka mutuntulu, kadi bana ba bwanga bandi bamo bakidi nandi, padi i ku musanza wa Munonga wa Yodano."}, {"text_idx": "#000008", "text": "Yesu mwine kabatyijepo muntu nansha umo\u200b\u2014bandi bana ba bwanga bo babatyija na lupusa lwandi. Mwingilo wa Yesu ne pano ukidi bwa wa Yoano wa kufundija Bayuda besa\u0304se bubi bwabo bwa kujilula kipwano kya Bijila bya Leza.\u200b\u2014Bilongwa 19:4."}, {"text_idx": "#000009", "text": "Inoko bana ba bwanga ba Yoano abakwatwa mukao, kebatompola kudi Yoano pa mwanda wa Yesu amba: \u201cYewa muntu [Yesu] owadi nandi . . . yewa ubatyija kadi bonso boba benda kwadi.\u201d (Yoano 3:26) Ino Yoano aye kadipo na mukao. Wasangela kwendelela kwa mwingilo wa Yesu kadi usaka bandi bana na bwanga nabo basangale. Yoano webavuluja\u2019mba: \u201cBanwe bene mubasapula bukamoni bwa byonanenene amba, \u2018Ami nkidipo Kidishitu.\u2019\u201d Washintulula mwanda mu muswelo wivwana bonso amba: \u201cYewa ense udi na musongwa i muson\u0303an\u0303ani. Inoko, mulunda na muson\u0303an\u0303ani shi waimana kadi wamwivwana, wikalanga na nsangaji mikatampe pa mwanda wa diwi dya muson\u0303an\u0303ani. Nanshi nsangaji yami ibafika ne pa mfulo.\u201d\u200b\u2014Yoano 3:28, 29."}, {"text_idx": "#000010", "text": "Yoano, mulunda na muson\u0303an\u0303ani wasangele myeji kunyuma pa kuyukanya Yesu kudi bandi bana ba bwanga. Bamo balondele Yesu ne mwenda mafuku bashingwa ma\u0304ni a mushipiditu ujila. Yoano usaka ne bana ba bwanga bene badi nabo balonde Yesu. Na bubine, kitungo kya Yoano i kya kuteakanya dishinda dya mwingilo wa Kidishitu. Yoano ushintulula\u2019mba: \u201cYao ufwaninwe kukanda\u2019nka kukanda, ino amiwa mfwaninwe kutu\u0304ka\u2019nka kutu\u0304ka.\u201d\u200b\u2014Yoano 3:30."}, {"text_idx": "#000011", "text": "Yoano mukwabo walondele Yesu ku ngalwilo, walembele mwenda mafuku kutambile Yesu ne mwingilo wandi mukatampe wa kupandija bantu amba: \u201cYewa utamba ku\u0304lu udi peulu pa bakwabo bonso. . . . Tata usenswe Mwana kadi i mumupe bintu byonso mu kuboko kwandi. Yewa ulombola lwitabijo mudi Mwana udi na bu\u0304mi bwa nyeke; yewa kako\u0304kelapo Mwana kakamonepo bu\u0304mi, ino bukalabale bwa Leza budi nyeke pa\u0304di.\u201d (Yoano 3:31, 35, 36) Bine buno i bubine bufwaninwe kuyuka bantu!"}, {"text_idx": "#000012", "text": "Yoano Mubatyiji upwa\u2019tu kwisambila pa kutu\u0304ka kwa mwingilo wandi, Mulopwe Heloda wamukute. Heloda waselele Helodyasa mukaja mwanabo Fidipa ke wandi mukaji. Yoano pa kusokola pato\u0304ka kino kilongwa kya makoji, Heloda wamukutyija. Yesu pa kwivwana\u2019mba Yoano wakutwe, watambe mu Yudea na bana bandi ba bwanga \u2018abekokela ku Ngadilea.\u2019\u200b\u2014Mateo 4:12; Mako 1:14."}, {"text_idx": "#000013", "text": "Le lubatyijo lwa Yoano ludi na buluji\u2019ka? Le lubatyijo lwadi lubatyijibwa bantu na lupusa lwa Yesu kumeso kwa kusanguka kwandi nalo lwadi na buluji\u2019ka?\nLe Yoano walombola namani amba bandi bana ba bwanga kebafwaninwepo kwikala na mukao pa mwingilo wa Yesu?"}, {"text_idx": "#000014", "text": "Le lubatyijo lwa Yoano ludi na buluji\u2019ka? Le lubatyijo lwadi lubatyijibwa bantu na lupusa lwa Yesu kumeso kwa kusanguka kwandi nalo lwadi na buluji\u2019ka?"}, {"text_idx": "#000015", "text": "Le Yoano walombola namani amba bandi bana ba bwanga kebafwaninwepo kwikala na mukao pa mwingilo wa Yesu?"}]